open-index/open-wikipedia-markdown huggingface dataset:
אברהם קיביווט

**אברהם קיביווט** (באנגלית: **Abraham Kibiwot**; נולד ב-4 ביוני 1996) הוא אתלט קנייתי, זוכה מדליית ארד אולימפית (פריז 2024), מדליית ארד באליפות עולם (בודפשט 2023), מדליית ארד באליפות אפריקה (דרבן 2016) ואלוף חבר העמים הבריטי (ברמינגהאם 2022) בריצת 3000 מטר מכשולים.

## קריירה מקצועית
### 2015
#### אלוף אפריקה עד גיל 20
באליפות אפריקה עד גיל 20 שנערכה באדיס אבבה שבאתיופיה במרץ זכה במדליית זהב בריצת 3000 מטר מכשולים בתוצאה של 8:47.43 דקות.

### 2016
#### מדליית ארד באליפות אפריקה
באליפות אפריקה שנערכה בדרבן שבדרום אפריקה ביוני זכה במדליית ארד בריצת 3000 מטר מכשולים בתוצאה של 8:24.19 דקות.

### 2018
#### סגן אלוף חבר העמים הבריטי
במשחקי חבר העמים הבריטי שנערכו בגולד קוסט שבאוסטרליה זכה במדליית כסף בריצת 3000 מטר מכשולים בתוצאה של 8:10.62 דקות.

### 2019
באליפות העולם שנערכה בדוחה שבקטר באוקטובר סיים במקום שביעי בריצת 3000 מטר מכשולים בתוצאה של 8:08.52 דקות.

### 2021
באולימפיאדת טוקיו שנערכה ביולי-אוגוסט סיים במקום עשירי בריצת 3000 מטר מכשולים בתוצאה של 8:19.41 דקות.

### 2022
באליפות העולם שנערכה ביולי ביוג'ין שבאורגון, ארצות הברית, ביולי, סיים במקום חמישי בריצת 3000 מטר מכשולים בתוצאה של 8:28.95 דקות.

#### אלוף חבר העמים הבריטי
במשחקי חבר העמים הבריטי שנערכו בברמינגהאם שבממלכה המאוחדת באוגוסט זכה במדליית זהב בריצת 3000 מטר מכשולים בתוצאה של 8:11.15 דקות.

### 2023
#### מדליית ארד באליפות עולם
באליפות העולם שנערכה בבודפשט שבהונגריה באוגוסט זכה במדליית ארד בריצת 3000 מטר מכשולים בתוצאה של 8:11.98 דקות, אחרי סופיאן אל-בקאלי ממרוקו (8:03.53 דקות) ולאמצ'ה גירמה מאתיופיה (8:05.44 דקות).

### 2024
#### מדליית ארד אולימפית
באולימפיאדת פריז שנערכה באוגוסט זכה במדליית ארד בריצת 3000 מטר מכשולים בתוצאה של 8:06.47 דקות, אחרי סופיאן אל-בקאלי (8:06.05 דקות) וקנת' רוקס מארצות הברית (8:06.41 דקות).

## שיאים אישיים
### אצטדיון
* ריצת 3000 מטר מכשולים: 8:05.51 דקות (2023)

## קישורים חיצוניים

קטגוריה:אתלטים קנייתים
קטגוריה:רצי 3000 מטר מכשולים
קטגוריה:אתלטים באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:זוכי מדליית ארד אולימפית: אתלטיקה
קטגוריה:קנייתים שנולדו ב-1996
צ'אלה (זמרת)

**צ'אלה יוקסל** (בטורקית: **Çağla Yüksel**) היא זמרת טורקייה, שזכתה להצלחה בין-לאומית עם שירה "".

## קריירה
בשנת 2014 הוציאה את מיני-אלבום הבכורה שלה, *Nasıl Yani / Bilmiyormusun* – הוא כלל ארבע רצועות בסך הכול. בהמשך לכך, יצא הדואט "Elveda", ואחריו הלהיט הבין-לאומי הראשון שלה, "". במקור, מדובר במעין חידוש עדכני יותר לשירה של הזמרת הטורקייה גולשן באותו השם מתוך אלבום האולפן הראשון שלה, *Be Adam*. הוא זכה להצלחה כאשר צבר למעלה מ-275 מיליון צפיות בסך הכול, והפך לאחד מחמישה-עשר הקליפים הטורקיים הנצפים ביותר בכל הזמנים. הרמיקס הרשמי של השיר יצא לאור באוגוסט 2018. אחריו, יצא להיט נוסף ביחד עם הדי ג'יי הטורקי אמרה קאראדומן – "Ara Beni".

באוגוסט 2019 יצא השיר "Bi Yere de Yaz" שלא הצליח לשחזר את הצלחת קודמיו. שנתיים לאחר מכן, יצאו "En İyimi", ו-"Hadi Yarim". בתחילת שנת 2022 הוציאה את הדואט "Bilirim Yalan" עם אלאדין ארגון. את המשך הקריירה המוזיקלית שלה החליטה צ'אלה לקיים באמצעות הוצאת השיר "Öpünce" והרמיקס הנלווה שלו. בספטמבר 2023 הוציאה את השיר "Sulu Göz", ללא וידאו קליפ נלווה.

הסינגל הראשון שהוציאה בשנת 2024 הוא "Seni Sevmeyen Ölsün", ללא קליפ גם כן.

## דיסקוגרפיה
### מיני-אלבומים
* 2014: *Nasıl Yani / Bilmiyormusun*

## קישורים חיצוניים

## הערות שוליים

קטגוריה:זמרות טורקיות
קטגוריה:מוזיקאיות טורקיות
קטגוריה:זמרות פופ טורקיות
מאדי וישי

**מדיסון-לי "מאדי" וישי** (באנגלית: **Maddison-Lee Wesche**; נולדה ב-13 ביוני 1999) היא אתלטית ניו זילנדית, סגנית אלופה אולימפית (פריז 2024), זוכת מדליית ארד באליפות העולם (טוקיו 2025) ופעמיים אלופת אוקיאניה (סובה 2017 וטאונסוויל 2019) בהדיפת כדור ברזל.

## ביוגרפיה
וישי היא האמצעית מבין שלוש אחיות. בצעירותה שיחקה כדורשת, בהמשך עברה לריצות קצרות, ולבסוף החלה להתאמן בהדיפת כדור ברזל.

### 2017
#### אלופת אוקיאניה
באליפות אוקיאניה שנערכה בסובה שבפיג'י ביוני זכתה במדליית זהב בהדיפת כדור ברזל בתוצאה של 15.27 מטר.

#### אלופת אוקיאניה עד גיל 20
באליפות אוקיאניה עד גיל 20 שנערכה בסובה ביולי זכתה במדליית זהב בהדיפת כדור ברזל בתוצאה של 14.90 מטר.

### 2018
#### אלופת עולם עד גיל 20
באליפות העולם עד גיל 20 שנערכה בטמפרה שבפינלנד ביולי זכתה במדליית זהב בהדיפת כדור ברזל בשיא אישי חדש של 17.09 מטר.

### 2019
#### אלופת אוקיאניה
באליפות אוקיאניה שנערכה בטאונסוויל שבאוסטרליה ביוני זכתה במדליית זהב בהדיפת כדור ברזל בשיא אליפות חדש של 18.04 מטר.

באליפות העולם שנערכה בדוחה שבקטר באוקטובר סיימה במקום 25 בהדיפת כדור ברזל בתוצאה של 17.22 מטר.

### 2021
באולימפיאדת טוקיו שנערכה ביולי-אוגוסט סיימה במקום שישי בהדיפת כדור ברזל בשיא אישי חדש של 18.98 מטר, לאחר שכבר בשלב המוקדמות קבעה שיא אישי חדש של 18.65 מטר.

### 2022
באליפות העולם שנערכה ביוג'ין שבאורגון, ארצות הברית, ביולי, סיימה במקום שביעי בהדיפת כדור ברזל בשיא אישי חדש של 19.50 מטר.

#### מדליית ארד במשחקי חבר העמים הבריטי
במשחקי חבר העמים הבריטי שנערכו בברמינגהאם שבממלכה המאוחדת באוגוסט זכתה במדליית ארד בהדיפת כדור ברזל בתוצאה של 18.84 מטר, אחרי שרה מיטון מקנדה (19.03 מטר) ודניאל תומאס-דוד מג'מייקה (18.98 מטר).

### 2023
באליפות העולם שנערכה בבודפשט שבהונגריה באוגוסט סיימה במקום שביעי בהדיפת כדור ברזל בשיא אישי חדש של 19.51 מטר.

### 2024
באליפות העולם באולם שנערכה בגלאזגו שבממלכה המאוחדת במרץ סיימה במקום רביעי בהדיפת כדור ברזל בשיא אישי חדש של 19.62 מטר.

#### סגנית אלופה אולימפית
באולימפיאדת פריז שנערכה באוגוסט זכתה במדליית כסף בהדיפת כדור ברזל בשיא אישי חדש של 19.86, אחרי ימיסי אוגונלייה מגרמניה (20.00 מטר) ולפני סונג ג'יה-יואן מהרפובליקה העממית של סין (19.32 מטר).

### 2025
באליפות העולם באולם שנערכה בנאנג'ינג שבסין במרץ סיימה במקום 15 בהדיפת כדור ברזל בתוצאה של 16.52 מטר.

באליפות העולם שנערכה בטוקיו שביפן בספטמבר זכתה במדליית ארד בשיא אישי חדש של 20.06 מטר, אחרי יסיקה סכילדר מהולנד (20.29 מטר) וצ'ייס ג'קסון מארצות הברית (20.21 מטר).

## שיאים אישיים
* הדיפת כדור ברזל: 20.06 מטר (2025)

## קישורים חיצוניים

## הערות שוליים

קטגוריה:אתלטיות ניו זילנדיות
קטגוריה:הודפות כדור ברזל
קטגוריה:הודפות כדור ברזל באולימפיאדת טוקיו (2020)
קטגוריה:משתתפים ניו זילנדים באולימפיאדת טוקיו (2020)
קטגוריה:משתתפים ניו זילנדים באולימפיאדת פריז (2024)
קטגוריה:אתלטיות באולימפיאדת פריז (2024)
קטגוריה:זוכות מדליית כסף אולימפית מניו זילנד
קטגוריה:זוכות מדליית כסף אולימפית: אתלטיקה
קטגוריה:ניו זילנדים שנולדו ב-1999
סכין קרב

ממוזער|350px|סכין קרב סובייטית מסוג NR 43
**סכין קרב** היא סכין המיועדת לשימוש צבאי ובעיקר ללחימה בקרב פנים אל פנים. היסטורית, סכיני הקרב פותחו במקור ככלי נשק חיוניים ויעילים לחיילים המעורבים במלחמות בהם היכולת להשתמש במהירות וביעילות בסכין עשויה להיות ההבדל בין חיים למוות. בעת המודרנית סכיני הלחימה תוכננו ועוצבו כך שהן ישמשו גם למגוון שימושים נוספים בשגרה (כמו למשל קיצוץ ענפים, פתיחת ארגזי תחמושת וכו').

בפעולות צבאיות רבות בעת המודרנית סכיני הקרב נישאים על ידי החיילים כחלק מהציוד הסטנדרטי של כל חייל, יחד עם כלי ירי ויתר הציוד החיוני.

## עיצוב
אורך הלהב של סכיני הקרב הוא לרוב בין 13 סנטימטרים ל-30 סנטימטרים. הלהב עשוי לרוב מפלדת פחמן או מפלדת אל-חלד. הידית של סכין הקרב מעוצבת בצורה ארגונומית, אשר מאפשר אחיזה איתנה בסכין בקרבות ומניעת מצב בו היד תתחלק חלילה על הלהב.

## גלריית תמונות

קובץ:KA-BAR.jpg|סכין סימן 2 של הצי האמריקני הייתה סכין הקרב הסטנדרטית של חיל הנחתים האמריקאי במהלך מלחמת העולם השנייה ואחריה
קובץ:Fs-dagger.jpg|סכין קרב פיירבירן-סייקס 
קובץ:New_KM2000.jpg|סכין קרב מודרנית של צבא היבשה הגרמני מסוג KM2000


## ראו גם
* כידון רובה

## קישורים חיצוניים

## הערות שוליים

קרב
קטגוריה:אמצעי לחימה
פיטר ברטון

**פיטר ריי ברטון** (באנגלית: **Peter Ray Burton**; 4 באפריל 1921 – 21 בנובמבר 1989) היה שחקן קולנוע וטלוויזיה אנגלי.

הוא ידוע בעיקר כמי שגילם את מייג'ור בוטרויד בסרט הראשון בסדרת סרטי ג'יימס בונד, "ד"ר נו". ברטון הופיע שוב בשני סרטים נוספים של ג'יימס בונד מבלי שקיבל על כך קרדיט: תחילה כקצין חיל האוויר המלכותי ב"כדור הרעם" ומאוחר יותר כסוכן חשאי ב"קזינו רויאל".

מלבד תפקידיו בסרטי ג'יימס בונד הוא כיכב במספר סרטים נוספים ובסדרות טלוויזיה.

## קישורים חיצוניים

## הערות שוליים

קטגוריה:שחקנים בסרטי ג'יימס בונד
קטגוריה:בריטים שנולדו ב-1921
קטגוריה:בריטים שנפטרו ב-1989
ארזי הבירה

250px|ממוזער|שמאל|מגרש משחקים בשכונה
**ארזי הבירה** היא שכונה חרדית בצפון ירושלים, הממוקמת בסמוך לשכונות מעלות דפנה, שמואל הנביא, סנהדריה ותל ארזה. השכונה הוקמה בתחילת שנות ה-90 של המאה ה-20 כחלק מהרחבת הבנייה לציבור החרדי בעיר, היא מוגדרת כשכונת בת ושכונת תחתית למעלות דפנה.

## היסטוריה והתפתחות
שכונת ארזי הבירה הוקמה כחלק מתנופת הפיתוח של שכונות חדשות בירושלים, במטרה לספק דיור לציבור החרדי. השכונה משכה אליה משפחות צעירות בשל המחירים הנוחים של הדירות והקרבה למוסדות דת וחינוך. עם השנים, הפכה השכונה למוקד מרכזי עבור קהילות חרדיות שונות.

## מאפיינים חברתיים
האוכלוסייה בשכונה מורכבת מקהילות חרדיות מגוונות, כולל קהילות חסידיות, ליטאיות ויוצאי עדות המזרח.
## רחובות השכונה
בשכונה מספר רחובות קטן, 15 רחובות. רחוב ארזי הבירה, רחוב יקים, רחוב אלישיב, רחוב פתחיה, רחוב שמריה, רחוב גמול, רחוב יהויריב, רחוב ארץ חפץ (מתחבר חלקו לארזי הבירה), רחוב דוד תדהר, רחוב משה זקס, כיכר הרב צדקה (על שם ראש הישיבה הרב יהודה יהושע חיים צדקה ראש ישיבת פורת יוסף), כיכר הרב **מתתיה ג'רג'י** (בפינת הרחובות; רחוב יחזקאל, רחוב פיתוחי חותם, רחוב שמעון הצדיק, רחוב שמואל הנביא, הכיכר על שם רבי מתתיה ג'רג'י רב ופרנס ועסקן פעיל למען עולי יהדות אפגניסטן בישראל נפטר בשנת תרע"ח), רחוב פיתוחי חותם, רחוב שמעון הצדיק, רחוב שמואל הנביא (מתחבר חלקו לארזי הבירה).

קטגוריה:שכונות הבריח
קטגוריה:שכונות חרדיות בירושלים
אומה (אסלאם)

ממוזער|280px|תפוצת האוכלוסייה המוסלמית ברחבי העולם, לפי הערכה משנת 2022
**אומה** (בערבית: **اَلْأُمَّة** תעתיק: "אל-אֻמְמַה") הוא מונח בערבית המתייחס לקהילה המוסלמית בכל רחבי העולם אשר דת האסלאם מקשרת את כולה. קונספט האומה הוא קונספט מרכזי בתאולוגיה האסלאמית והוא מייצג בין היתר את התפיסה לפיה הקהילה המוסלמית היא מאוחדת, והיא אפילו מתעלה מעל להבדלים בין הקבוצות האתניות השונות, ובני הלאומים השונים, וכמו גם את התפיסה לפיה כל מוסלמי חייב להבטיח את שלומם של כל חברי האומה אשר הם גם מוסלמים.

## היסטוריה
בתקופת חייו של מוחמד, לפני שפותח קונספט האומה, ההשתייכות השבטית וקשרי הדם היו הגורמים הכי חשובים באידאולוגיה הפוליטית של האוכלוסייה הערבית. קונספט האומה נוצר על בסיס הרעיון שהנביא נשלח על מנת לשלוט באומה. בניגוד לשליחים הקודמים, שנשלחו לעמים שונים בעבר, מוחמד חתר ליצור אומה שתהיה אוניברסלית ולא רק עבור האוכלוסייה הערבית. לפי האמונה המוסלמית מוחמד הקים את הקהילה המוסלמית הראשונה במדינה, וזו הייתה בפועל האומה המוסלמית בתחילת דרכה. קהילה זו הייתה לא רק קהילה דתית אלא גם ישות פוליטית וחברתית. מוחמד קבע בהמשך את הזכויות והחובות של השבטים והקבוצות השונות בתוך הקהילה המוסלמית, תוך שימת דגש על האחדות והאחריות הקולקטיבית של האומה.

לאורך ההיסטוריה הקונספט של האומה המוסלמית היה לקונספט רב עוצמה בעיצוב הנוף הפוליטי והחברתי של העולם המוסלמי. הקונספט תרם רבות לפיתוח הסולידריות החברתית בקרב הקהילות המוסלמיות השונות, ובמיוחד בעתות משבר או כאשר נאלצו להתמודד עם איום חיצוני. קונספט האומה השפיע רבות גם על התנועה הפוליטית של הפאן-אסלאמיזם אשר חותרת לאחד את כל המוסלמים ברחבי העולם תחת ישות פוליטית או ח'ליפות אחת.

גם בעת המודרנית קונספט האומה ממשיך למלא תפקיד חיוני בזהותם ובאחדותם של המוסלמים ברחבי העולם, ובמיוחד בדיונים המתקיימים בקהילות המוסלמיות ברחבי העולם אשר מתמקדים בצורך לסולידריות חברתית בקרב האוכלוסייה המוסלמית ובאחריות הקולקטיבית של המוסלמים לתמוך זה בזה - במיוחד בתגובה לאירועים אשר בעלי השפעה ניכרת על אוכלוסיות מוסלמיות, כגון מלחמות, משברים הומניטריים, וכמו גם ההתמודדויות של הקהילות השונות בשימור הזהות והערכים האיסלאמיים בעולם אשר הולך ומשתנה באופן מואץ.

לאחר מותו של מוחמד בשנת 632 הוקמו ח'ליפויות אשר היו מדינות אסלאמיות בהנהגתו של היורש הפוליטי של הנביא מוחמד. האידאולוגיה הפוליטית הזו התפתחה עם השנים להיווצרות של אימפריות רב-אתניות בעלות לאומים רבים.

## ראו גם
* ח'ליפות
* חלוקת העולם על פי האסלאם
* כאפר (אסלאם)
* העולם המוסלמי
* הארגון לשיתוף פעולה אסלאמי

## קישורים חיצוניים

## הערות שוליים

קטגוריה:אסלאם
קטגוריה:תאוקרטיה
מארק רייזן

**מארק רייזן** (ברוסית: **Марк Осипович Рейзен**; 3 ביולי 1895 - 25 בנובמבר 1992, מוסקבה) היה זמר אופרה סובייטי ממוצא יהודי.

## קורות חיים
מארק רייזן נולד בשנת 1895 בכפר שכיום שולב בשטח עיר הורליבקה (אז בתחומי האימפריה הרוסית כיום באוקראינה) למשפחה יהודית. אביו עסק במסחר בפחם.

כהכנה ללימודי גימנסיה רייזן למד בבית ספר יסודי בבחמוט. הוא לא התקבל לגימנסיה עקב מגבלה אחוזית למספר תלמידים יהודים. בשנת 1908 המשפחה עברה ללוגנסק בה הוא המשיך לימודי בית ספר.

בתקופת מלחמת העולם הראשונה רייזן שירת בשורות צבא האימפריה הרוסית וקיבל מספר עיטורים. לאחר הפציעה השנייה הוא שוחרר.

ביוני 1917 רייזן החל לימודי הנדסה במכון לטכנולוגיה בחרקיב ובמקביל למד שירה באוניברסיטה הלאומית לאמנויות של חרקוב. לאחר פטירת אביו רייזן החל לפרנס את המשפחה ונתן שיעורים פרטיים. בשנת 1920 הוא החל להופיע על במת התיאטרון בתפקידים משניים.

בשנים 1921–1925 רייזן היה זמר בתיאטרון לאופרה בחרקיב. בהמשך עד לשנת 1930 הוא שר בתיאטרון מריאינסקי בלנינגרד. החל משנת 1930 ועד לשנת 1954 הוא היה בסגל תיאטרון בולשוי.

בשנת 1954 רייזן החל ללמד באקדמיה לאמנויות על שם גנסין. בשנת 1965 הוא החל ללמד בקונסרבטוריון של מוסקבה ובשנת 1967 התמנה לפרופסור.

רייזן המשיך לשיר, בשנת 1980 הוא שר בתפקיד של בוריס באופרה "בוריס גודונוב" ובשנת 1985 בגיל 90 שר את גרמין ב"יבגני אונגין" (הופעות אלו בוצעו בתיאטרון בולשוי).

רייזן היה בעל קול בס רחב. בהופעות המפורסמות שלו היו באופרות "הספר מסביליה", "פאוסט", "מוצרט וסליירי", "סדקו", "החיים למען הצאר" ועוד. בנוסף לאופרות רייזן היה שר מוזיקה קאמרית ורומנסות על מוזיקה של מלחינים שונים.

על פעילותו על הבמה רייזן קיבל פרס ברית המועצות (1941, 1949, 1951), עיטור לנין (1937, 1951, 1976) ועיטורים נוספים. בשנת 1937 הוענק לו תואר אמן העם של ברית המועצות.

רייזן נפטר בשנת 1992 במוסקבה ונטמן בבית העלמין ודנסקויה לצד אשתו רשל וביתם.

## קישורים חיצוניים

* שירים בביצוע של רייזן 
* ביוגרפיה והקלטות
* 

קטגוריה:זמרי בס
קטגוריה:זמרים יהודים רוסים
קטגוריה:זמרי אופרה יהודים
קטגוריה:מורים למוזיקה
קטגוריה:מעוטרי עיטור הדגל האדום של העמל
קטגוריה:מעוטרי עיטור לנין
קטגוריה:מעוטרי צלב גיאורגי (האימפריה הרוסית)
קטגוריה:יהודים בצבא האימפריה הרוסית במלחמת העולם הראשונה
קטגוריה:סגל הקונסרבטוריון של מוסקבה
קטגוריה:מעוטרי עיטור הידידות בין העמים
קטגוריה:אמני העם של ברית המועצות
קטגוריה:סובייטים שנולדו ב-1895
קטגוריה:סובייטים שנפטרו ב-1992
התקיפה בבית הספר א-תאבעין

**התקיפה בבית הספר א-תאבעין** התרחשה ב-10 באוגוסט 2024, במהלך הלחימה ברצועת עזה במלחמת חרבות ברזל. באירוע, צה"ל תקף מפקדה צבאית של ארגון הטרור חמאס אשר מוקמה בבית הספר "א-תאבעין" בעיר עזה שבמרכז הרצועה. דובר צה"ל פרסם את שמותיהם ותמונותיהם של 31 מחבלי חמאס והג'יהאד האסלאמי הפלסטיני שלדבריו פעלו במתחם ונהרגו במהלך התקיפה.

משרד הבריאות של ממשל חמאס ברצועת עזה דיווח כי 93 פלסטינים נהרגו במתקפה. התקיפה הובילה לגינויים חריפים ולביקורת בינלאומית.

## התקיפה
ב-10 באוגוסט 2024 תקף כלי טיס של חיל האוויר הישראלי את בית הספר "א-תאבעין" בעזה. התקיפה בוצעה על ידי שלושה חימושים.

לפי דובר צה"ל, מפקדה צבאית של חמאס מוקמה בתוך מתחם בית הספר, והתקיפה כוונה נגדה. דובר צה"ל פרט את שמותיהם ותמונותיהם של 31 אנשי חמאס וג'יהאד אסלאמי שלדבריו פעלו במתחם ונהרגו במהלך התקיפה, בהם מפקדים בכירים. וציין כי מתחם בית הספר שימש מחסה לתושבי העיר, וחמאס ניצל אותם כמגן אנושי. לדברי דובר צה"ל טרם התקיפה ננקטו צעדים כדי לצמצם את הסיכוי לפגיעה באזרחים.

חמאס הכחיש שאנשיו פעלו באזור. משפחות של הרוגים שתמונותיהם פורסמו הכחישו שהיה להם קשר לחמאס או לג'יהאד האסלאמי. על פי טענות מהרצועה, התקיפה אירעה בזמן תפילת השחר כשבמקום שהו עקורים רבים.

משרד הבריאות של רצועת עזה דיווח כי 93 נהרגו בתקיפה, בהם 11 ילדים ושש נשים. אל-ג'זירה טענה כי למעלה מ-100 נהרגו. דובר צה"ל טען כי מספרי ההרוגים שפורסמו מוגזמים. התקיפה בוצעה באמצעות שלושה חימושים מדויקים, שעל פי גורמי המקצוע לא יכלו להסב נזק שתואם לדיווחי הנפגעים של משרד ההסברה בעזה. יתרה על כך, כתוצאה מהתקיפה לא נגרם נזק מהותי למתחם בו התכנסו המחבלים כפי שנראה בתצלום המתחם לאחר התקיפה. תחקיר של אל-ג'זירה, לעומת זאת, טען כי צה"ל תקף בצורה שתביא למספר גבוה של הרוגים. התחקיר הטיל ספק בטענות רבות של צה"ל.

לפי תמונות וסרטונים שפורסמו ברשת "אל-ג'זירה", גופות רבות באזור נמצאו חרוכות, במצב קשה וקטועות גפיים. איש צוות רפואי סיפר על גופות שעלו באש כתוצאה מהשרפה שפרצה לאחר התקיפה.

## קישורים חיצוניים

## הערות שוליים

קטגוריה:הרג אזרחים בידי צה"ל
קטגוריה:מלחמת חרבות ברזל
קטגוריה:2024 ברצועת עזה
אלכסנדר גולדנווייזר

**אלכסנדר גולדנווייזר** (ברוסית: **Александр Борисович Гольденвейзер**; 10 במרץ 1875 - 26 בנובמבר 1961) היה פסנתרן, מבקר מוזיקה ומלחין סובייטי ממוצא יהודי. 
## קורות חיים
אלכסנדר גולדנווייזר נולד בשנת 1875 בקישינב (אז בתחומי האימפריה הרוסית כיום במולדובה) למשפחה יהודית. אביו היה משפטן.

אמו של גולדנווייזר אהבה לשיר ולנגן בפסנתר. בגיל 5 בהדרכת אחותו הגדולה הוא התחיל לנגן. בגיל 8 הוא עבר עם המשפחה למוסקבה והחל ללמוד נגינה באופן מסודר.

בשנת 1889 גולדנווייזר החל ללמוד בקונסרבטוריון של מוסקבה וסיים את הלימודים בשנת 1899 עם תעודה בנגינת פסנתר והלחנה.

בשנת 1895 גולדנווייזר החל ללמד במוסדות שונות בעיר. בשנת 1896 הוא התיידד עם לב טולסטוי. הוא נוכח בפטירתו וחתם על הצוואה.

במקביל ללימודים גולדנווייזר היה מופיע כפסנתרן. בשנת 1907 הוא החליף את דוד שור ב"טריו של מוסקבה". הוא המשיך להופיע במסגרות שונות עד לשנת 1956. בהופעות הוא שיתף פעולה עם דוד אויסטרך ולאוניד קוגן.

משנת 1906 גולדנווייזר לימד בקונסרבטוריון של מוסקבה. הוא כיהן כפרופסור, ראש קתדרה, סגן מנהל ומנהל. בין תלמידיו הרבים היה דמיטרי קבלבסקי.

בנוסף לנגינה ועבודה בקונסרבטוריון גולדנווייזר כתב כמה יצירות מוזיקליות, היה מבקר מוזיקה, כתב ספרים, כולל את זיכרונותיו.

על פעילותו גולדנווייזר קיבל פרס ברית המועצות (1947), עיטור לנין (1945) ועיטורים נוספים. בשנת 1946 הוענק לו תואר אמן העם של ברית המועצות.

מעמדו איפשר לו לעמוד בלחץ השלטונות נגד גינויים של מלחינים אחרים (דוגמת אלכסנדר סקריאבין). הוא פעל לביטול החלטה להרוס את בניין הקונסרבטוריון ופעל להגנת מלחינים צעירים מפני גינויים.

גולדנוייזר נפטר בשנת 1961 בניקולינה גורה ליד מוסקבה ונטמן בבית העלמין וגנקובסקויה לצד אשתו רשל.

בביתו הוקם מוזיאון לזכרו.

## קישורים חיצוניים
* ביוגרפיה 
* אתר המוזיאון
* ביוגרפיה ויצירות של גולדנוייזר 
* תיאור פעילותו

* 
* 

קטגוריה:פסנתרנים יהודים רוסים
קטגוריה:יהודים מולדובנים
קטגוריה:מלחינים יהודים רוסים
קטגוריה:מבקרי מוזיקה יהודים
קטגוריה:כותבי זיכרונות
קטגוריה:מעוטרי עיטור הדגל האדום של העמל
קטגוריה:מעוטרי עיטור לנין
קטגוריה:בוגרי הקונסרבטוריון של מוסקבה
קטגוריה:סגל הקונסרבטוריון של מוסקבה
קטגוריה:אמני העם של ברית המועצות
קטגוריה:אישים הקבורים בבית העלמין וגנקובסקויה
קטגוריה:ילידי 1875
קטגוריה:נפטרים ב-1961
ארי פזובסקי

**ארי פזובסקי** (ברוסית: **Арий Моисеевич Пазовский**; 2 בפברואר 1887 - 6 בינואר 1953) היה מנגן כינור ומנצח סובייטי ממוצא יהודי.
## קורות חיים
ארי פזובסקי נולד בשנת 1887 בפרם למשפחה יהודית. אביו היה ממשפחת קנטוניסטים ועסק במסחר.

בשנת 1897 פזובסקי החל ללמוד הקונסרבטוריון של סנקט פטרבורג. הוא סיים קורס נגינה בכינור אצל לאופולד אואר. לאחר סיום הלימודים בשנת 1904 הוא התחיל להופיע ככנר.

בשנת 1905 פזובסקי החל קריירה כמנצח תזמורת. הוא היה מנצח בתיאטראות ביקטרינבורג, פרם, קאזאן, סראטוב, וילנה וערים נוספות.

בשנת 1918 פזובסקי היה מנצח בתיאטרון מרינסקי. בשנים 1923/1924 ו-1925/1928 הוא היה מנצח בתיאטרון בולשוי.

החל משנת 1929 פזובסקי היה מנהל תיאטראות לאופרה במספר ערים ברחבי ברית המועצות.

בשנת 1936 פזובסקי חזר ללנינגרד והיה מנצח ראשי ומנהל אמנותי של תיאטרון מרינסקי. בתקופה זו הועלו אופרות רבות של מלחינים רוסים מהמאה ה-19.

בשנת 1943 פזובסקי הועבר לתיאטרון בולשוי ומונה למנצח ראשי ומנהל אמנותי במקום סמואיל סאמוסוד. בעקבות מחלה הוא עזב את התפקיד כעבור 5 שנים.

על פעילותו פזובסקי קיבל פרס ברית המועצות (1941, 1942, 1943) ומספר עיטורים. בשנת 1940 הוענק לו תואר אמן העם של ברית המועצות.

הוא כתב מספר ספרים על פעילות המנצח, הם התפרסמו רק אחרי פטירתו.

פזובסקי נפטר בשנת 1953 במוסקבה ונטמן בבית העלמין ודנסקויה.

## קישורים חיצוניים
* ביוגרפיה 
* ביוגרפיה מפורטת 

* 

קטגוריה:כנרים יהודים רוסים
קטגוריה:מנצחים יהודים רוסים
קטגוריה:כותבי זיכרונות
קטגוריה:מעוטרי עיטור הדגל האדום של העמל
קטגוריה:מעוטרי עיטור אות הכבוד
קטגוריה:בוגרי הקונסרבטוריון של סנקט פטרבורג
קטגוריה:אמני העם של ברית המועצות
קטגוריה:ילידי 1887
קטגוריה:נפטרים ב-1953
יוסי דיין

**יוסי דיין** (נולד ב-1975) הוא עורך דין ומנהל ישראלי, מכהן כמנכ"ל משרד האנרגיה והתשתיות מאז פברואר 2024. דיין משמש גם כיו"ר הוועדה לבחינת מדיניות הממשלה לנושא משק הגז הטבעי בישראל. לפני כן כיהן כמשנה למנכ"ל משרד החוץ.

## ביוגרפיה
דיין הוא בנם של רבקה ומשה דיין שעלו לארץ ממרוקו. הוא נולד וגדל באשקלון. אחיו רס"ן , נהרג בעת מילוי תפקידו הצבאי בשנת 1992.

בילדותו למד בבית הספר נוף ים באשקלון, ואת לימודי התיכון השלים בתיכון אורט ע"ש הנרי רונסון, במגמת מחשוב ובקרה אותה סיים בהצטיינות יתרה.

## שירות צבאי והשכלה
דיין התגייס לצה"ל בשנת 1993 במסגרת העתודה האקדמית ולמד תואר ראשון במשפטים באוניברסיטה העברית בירושלים. בסיום לימודיו שירת בפרקליטות הצבאית במספר תפקידים בדרגת קצין משפטים.

לאחר מכן המשיך דיין לתואר שני במנהל עסקים (התמחות בניהול אינטגרטיבי), אותו סיים בהצטיינות, מהאוניברסיטה העברית. בנוסף, דיין השלים גם תואר שני נוסף במשפטים (התמחות במקרקעין), אותו סיים בהצטיינות, מהקריה האקדמית אונו.

## פעילות עסקית וציבורית
לאחר לימודי המשפטים, עבד דיין במשרד עורכי הדין עקיבא נינו דיין ושות' ובשנת 2000 הקים משרד עורכי דין שהתמחה בתחום האזרחי-מסחרי.

בשנים 2010–2014 כיהן כמנכ"ל החברה הכלכלית לאילת. באוקטובר 2017 מונה למנכ"ל החברה הכלכלית לאשקלון, וכיהן בתפקיד זה עד 2022. במהלך השנים כיהן כמנכ"ל של מספר חברות ייזום נדל"ן באשקלון.

ביוני 2024 זכה בתביעת דיבה שהגיש, יחד עם החברה הכלכלית לאשקלון, נגד הכתבת מילן עמר (מועלם), ונפסק שעליה לפצות את הנתבעים ב-200 אלף ש"ח.

## פעילות ציבורית

בינואר 2023 מונה על ידי שר החוץ אלי כהן, למשנה למנכ"ל משרד החוץ. במהלך כהונתו הצליח לפתור את סכסוך העבודה רב השנים במשרד החוץ.

בפברואר 2024 עם מעברו של השר כהן למשרד האנרגיה והתשתיות, מונה דיין למנכ"ל משרד האנרגיה והתשתיות. במהלך כהונתו אחראי דיין על נושאים אסטרטגיים כגון: הגברת התחרות בשוק האנרגיה, מדיניות יצוא הגז ואבטחת החשמל בחירום, וכן על הפרויקטים:
* הכבל החשמלי שיחבר את רשת החשמל של ישראל לאירופה דרך קפריסין ויוון.
* קידום אנרגיות מתחדשות ותוכנית פעולה לאיפוס פליטות גזי החממה ממשק האנרגיה עד 2050.

## חיים אישיים
נשוי ליוכי, עו"ד במקצועה, בתו של בני וקנין ואב לשלוש בנות. דיין ומשפחתו מתגוררים באשקלון.

## קישורים חיצוניים
* יוסי דיין – מנכ"ל משרד האנרגיה והתשתיות, באתר Gov.il
* 
* 
* 

## הערות שוליים

קטגוריה:עורכי דין ישראלים
קטגוריה:מנכ"לי משרד האנרגיה והתשתית
קטגוריה:בוגרי תיכון אורט רונסון (אשקלון)
קטגוריה:בוגרי האוניברסיטה העברית בירושלים
קטגוריה:בוגרי הקריה האקדמית אונו: משפטים
קטגוריה:אשקלון: אישים
קטגוריה:ישראלים שנולדו ב-1975
לא תשכח

**לא תשכח** (באנגלית: **The Vow**) הוא סרט דרמה רומנטית אמריקאי משנת 2012 בבימויו של מייקל סאקסי, עם רייצ'ל מקאדמס וצ'נינג טייטום בפקידים הראשיים. התסריט נכתב בהשראת מקרה אמיתי של אישה שאיבדה את זיכרונה הקרוב לאחר תאונת דרכים ולא מכירה בבעלה כבעל אמיתי. בסוף הסרט מופיעה תמונה של הזוג האמיתי ושני ילדיהם. בסרט משובצים קטעי פלאשבק רבים.

הסרט הצליח מאד מבחינה מסחרית והיה שובר קופות. הסרט היה מועמד לארבעה פרסי פרסי בחירת הנוער 2012, שחקן ושחקנית בסרט רומנטי (צ'ניניג טייטום ורייצ'ל מקאדמס), סרט דרמה וסרט רומנטי.

## תקציר העלילה
ליאו קולינס (צ'נינג טייטום) ואשתו פייג' (רייצ'ל מקאדמס) הם זוג נשוי צעיר שגר בשיקגו. ליאו הוא בעל אולפן הקלטות ופייג' היא פסלת מצליחה שיש לה סטודיו משלה. הם מתחתנים במכון האמנות של שיקגו בנוכחות חברים ואחר כך יוצאים לרחוב ומתנשקים תחת פסל שער העננים.

בלילה קר ושלגי הם יוצאים מבית קולנוע ונוסעים לביתם. הם נעצרים ברמזור ופייג' מסירה את חגורת הבטיחות כדי לחבק את בעלה. ברגע זה פוגעת בהם משאית מאחור וראשה של פייג' מנפץ את השמשה הקדמית. ליאו נפצע קל ואילו פייג' מאבדת הכרתה ומוכנסת להרדמה והנשמה לאחר שנמצאו שטפי דם במוחה. לאחר שהיא קמה היא אינה מזהה את ליאו ואת כל מה שהיה בארבע השנים האחרונות.

הוריה של פייג'-ביל ת'ורונטון (סם ניל) ואשתו ריטה (ג'סיקה לאנג)-מוזעקים לבית החולים. ליאו פוגש בהם לראשונה. מסתבר שפייג' נתקה את קשריה עם משפחה ועם ארוסה ג'רמי (סקוט ספידמן) לאחר שהחליטה לעזוב את לימודי המשפטים וללמוד פיסול.

פייג' לא מכירה בליאו כבעלה וההורים רוצים להחזירה אליהם אבל ליאו עומד על כך שתחזור לגור אתו. המצב מסתבך כשזיכרונה של פייג' לא חוזר. היא זוכרת רק את הזיכרון הישן שכולל את משפחתה ואת ג'רמי. הוא מביא אותה לסטודיו שלה, היא אינה זוכרת דבר והם רבים.

פייג' חוזרת לבית הוריה לעזור לאחותה גוון (ג'סיקה מקנאמי) העומדת להתחתן עם ריאן (דילון קייבי). ליאו מגיע לחתונה, מרגיש בודד ומתעמת פיזית עם ג'רמי.

ביל משכנע את פייג' להתגרש ולחזור ללימודי משפט וליאו חותם עם מסמך הגירושים לאחר שהתייעץ עם שותפתו לאולפן, לילי (טטיאנה מסלני).

פייג' מתחילה ללמוד משפטים. חברתה דיאן (שרה קרטר) מגלה לה כי היה לה רומן עם אביה ביל אך אמה ריטה אמרה כי בחרה להישאר כדי לשמור על המשפחה. כעבור זמן מחליטה פייג' לחזור לפיסול ושוכרת דירה בעיר. היא מוצאת את כרטיס התפריט עליו כתבה את נדרי הנישואים שלה בחתונתה. היא נתקפת געגועים ומוצאת את ליאו בפתח בית הקפה "מנמוניק" בו נהגו לבלות.

היא עדיין לא מזהה אותו כליאו איתו התחתנה בעבר. הם הולכים מחובקים ברחוב.

לבסוף מוקרן צילום של הזוג המקורי ונכתב שהם התחתנו למרות שזיכרונה הקצר לא חזר אליה.

## צוות השחקנים

## קישורים חיצוניים

*קדימון ללא תשכח, באתר יוטיוב
*סצנת הסטודיו, באתר יוטיוב
*סצנת הסיום, באתר יוטיוב
*כתבה על לא תשכח, באתר יוטיוב
*לא תשכח, באתר אידיבי

קטגוריה:סרטי 2012
קטגוריה:סרטים אמריקאיים
קטגוריה:סרטים באנגלית
קטגוריה:סרטי דרמה רומנטית
קטגוריה:סרטים המבוססים על סיפור אמיתי
קטגוריה:סרטי דרמה רומנטית אמריקאיים
כיסופים (סרט)

**כיסופים** הוא סרט דרמה ישראלי שיצא לאקרנים ביולי 2024. הסרט בוים על ידי קרן נחמד ונכתב על ידי קרן נחמד, יהונתן בר אילן והדר ארזי.

הסרט עוקב אחר קבוצת צעירים המשרתים במסגרת גרעין נח"ל בקיבוץ כיסופים בסוף שנות ה-70.

## עלילה

העלילה מתרחשת בקיבוץ כיסופים שבעוטף עזה בשלהי שנות ה-70 על רקע הסכם השלום עם מצרים. בקיבוץ נמצאת קבוצת צעירים המשרתים במסגרת גרעין נח"ל החיים ועובדים יחד בענפי ומשקי הקיבוץ. הסרט עוקב אחר חוויותיהם, חברויותיהם ומשבריהם במהלך החיים המשותפים בקיבוץ. הדמויות מבוססות על דמויות אמיתיות ובראשן אליאן גזית אשר נרצחה בפיגוע טרור בעזה.

יואב ורון (יהונתן וילוז'ני ועפר גרינברג) הם שני חברים בני הגרעין אשר מנסים להשיג את ליבה של אלי, חברתם לגרעין (סוול אריאל אור). המרדף אחר ליבה של אלי יוצר בין השניים תחרות ויריבות, ומתערערת חברותיהם. שניהם מציבים לעצמם אתגר - להשיג את ליבה של אלי ראשון. באמצע הסרט, מגיעה משלחת של מתנדבות מגרמניה לקיבוץ, ומתחברות במהרה עם בנות הגרעין. אחת מהמתנדבות, אנקה (פאולה קרו ), מתחברת עד מאוד עם אלי ואף נוצר קשר רומנטי בינה לבין יואב. לבסוף, מתגלה שאלי רוצה בליבו של רון ונוצרת זוגיות בין השניים.

במקביל, מתפתחת מערכת יחסים רומנטית בין שני חברי הגרעין אודי (אדם גבאי) ומיכאלה (מילי עשת), אך מיכאלה נופלת לקסמיו של אלדר (תמיר גינזבורג), קצין בצנחנים אשר משרת על יד כיסופים ומגיע לבקר ולהשוויץ לחברי הגרעין במעמדו. כאשר אודי מגלה על מעשיה של מיכאלה, הוא מחליט לשמור ממנה מרחק, אך בסוף חוזר אליה למרות הכל. לאחר מכן הוא רואה את מיכאלה שוב עם אלדר, והפעם מאבד את עשתונותיו ומרים נשק ומאיים, עד שחבריו לגרעין מרגיעים אותו, והוא מוותר.

## יצירה והפצה
הסרט הוא סרט הבכורה של הבמאית קרן נחמד, ומעוצב בהשראה מחוויותיו של אביה אשר שירת בעצמו בגרעין נח"ל בקיבוץ כיסופים בשנות ה-70. הסרט צולם בשנת 2021 ברחבי קיבוץ כיסופים בין היתר בחדר האוכל, מגורי הגרעין והשדות. גם חלק מחברי וילדי הקיבוץ השתתפו בצילומי הסרט.

הסרט הוצג לראשונה בנובמבר 2023 בשוק הסרטים של פסטיבל הסרטים הבינלאומי של סלוניקי  וערך הקרנות בכורה בפסטיבלים בקפריסין ובאורלנדו.

הסרט הופץ לבתי הקולנוע ב-18 ביולי 2024. באותה שנה יצא הסרט בנטפליקס.

## שחקנים

## קישורים חיצוניים

## הערות שוליים

קטגוריה:הקיבוץ בתרבות ובאמנות: סרטים
2024 08
קטגוריה:כיסופים
קטגוריה:סרטי 2024
קטגוריה:סרטי דרמה ישראליים
קטגוריה:סרטי יונייטד קינג
קטגוריה:סרטים בעברית
קטגוריה:סרטים ישראליים משנת 2024
סונג ג'יה-יואן

**סונג ג'יה-יואן** (בסינית: **宋佳媛**; נולדה ב-15 בספטמבר 1997) היא אתלטית סינית, זוכת מדליית ארד אולימפית (פריז 2024) ואלופת אסיה (בנגקוק 2023) בהדיפת כדור ברזל.

## ביוגרפיה
### 2016
#### סגנית אלופת עולם עד גיל 20
באליפות העולם עד גיל 20 שנערכה בבידגושץ' שבפולין ביולי זכתה במדליית כסף בהדיפת כדור ברזל בשיא אישי חדש של 16.36 מטר.

### 2019
#### מדליית ארד באליפות אסיה
באליפות אסיה שנערכה בדוחה שבקטר באפריל זכתה במדליית ארד בהדיפת כדור ברזל בתוצאה של 17.70 מטר.

באליפות העולם שנערכה בדוחה באוקטובר סיימה במקום 23 בהדיפת כדור ברזל בתוצאה של 17.24 מטר.

### 2021
באולימפיאדת טוקיו שנערכה ביולי-אוגוסט סיימה במקום חמישי בהדיפת כדור ברזל בתוצאה של 19.14 מטר.

### 2022
באליפות העולם שנערכה ביוג'ין שבאורגון, ארצות הברית, ביולי, סיימה במקום שישי בהדיפת כדור ברזל בתוצאה של 19.57 מטר.

### 2023
#### אלופת אסיה
באליפות אסיה שנערכה בבנגקוק שבתאילנד ביולי זכתה במדליית זהב בהדיפת כדור ברזל בתוצאה של 18.88 מטר.

#### אלופת האוניברסיאדה
באוניברסיאדת צ'נגדו שנערכה באוגוסט זכתה במדליית זהב בהדיפת כדור ברזל בתוצאה של 18.56 מטר.

באליפות העולם שנערכה בבודפשט שבהונגריה באוגוסט סיימה במקום 11 בהדיפת כדור ברזל בתוצאה של 18.90 מטר.

#### סגנית אלופת משחקי אסיה
במשחקי אסיה שנערכו בהאנגג'ואו שברפובליקה העממית של סין זכתה במדליית כסף בהדיפת כדור ברזל בתוצאה של 18.92 מטר.

### 2024
#### מדליית ארד אולימפית
באולימפיאדת פריז שנערכה באוגוסט זכתה במדליית ארד בהדיפת כדור ברזל בתוצאה של 19.32 מטר, אחרי ימיסי אוגונלייה מגרמניה (20.00 מטר) ומדי ושה מניו זילנד (19.86 מטר).

## שיאים אישיים
* הדיפת כדור ברזל: 20.38 מטר (2023)

## קישורים חיצוניים

קטגוריה:אתלטיות סיניות
קטגוריה:הודפות כדור ברזל
קטגוריה:הודפות כדור ברזל באולימפיאדת טוקיו (2020)
קטגוריה:אתלטיות באולימפיאדת פריז (2024)
קטגוריה:זוכות מדליית ארד אולימפית מסין
קטגוריה:זוכות מדליית ארד אולימפית: אתלטיקה
קטגוריה:אלופות האוניברסיאדה: אתלטיות
קטגוריה:ילידות 1997
קטגוריה:סינים שנולדו ב-1997
אנדי דיאס

**אנדי דיאס הרננדס** (בספרדית ובאיטלקית: **Andy Díaz Hernández**; נולד ב-25 בדצמבר 1995) הוא אתלט איטלקי-קובני, זוכה מדליית ארד אולימפית (פריז 2024), אלוף עולם באולם (נאנג'ינג 2025) ואלוף אירופה באולם (אפלדורן 2025) בקפיצה משולשת.

## ביוגרפיה
דיאס נולד בקובה.

### 2017
באליפות העולם שנערכה בלונדון שבממלכה המאוחדת באוגוסט סיים במקום שביעי בקפיצה משולשת בתוצאה של 17.13 מטר.

### 2018
באליפות העולם באולם שנערכה בברמינגהאם שבממלכה המאוחדת במרץ סיים במקום 15 בקפיצה משולשת בתוצאה של 15.37 מטר.

### 2019
#### מדליית ארד במשחקים הפאן-אמריקאיים
במשחקים הפאן-אמריקאיים שנערכו בלימה שבפרו באוגוסט זכה במדליית ארד בקפיצה משולשת בתוצאה של 16.83 מטר.

באליפות העולם שנערכה בדוחה שבקטר בספטמבר סיים במקום 24 בקפיצה משולשת בתוצאה של 16.41 מטר.

### מעבר לייצוג איטליה
דיאס היה אמור לייצג את קובה באולימפיאדת טוקיו בשנת 2021, אולם לא הופיע לתחרות מכיוון שסירב לייצג את קובה. ב-23 בפברואר 2023 הפך לאזרח איטלקי.

### 2024
#### מדליית ארד אולימפית
באולימפיאדת פריז שנערכה באוגוסט זכה במדליית ארד בקפיצה משולשת בתוצאה של 17.64 מטר, אחרי ג'ורדן דיאס מספרד (17.86 מטר) ופדרו פאבלו פיצ'רדו מפורטוגל (17.84 מטר).

### 2025
#### אלוף אירופה באולם
באליפות אירופה באולם שנערכה באפלדורן שבהולנד במרץ זכה במדליית זהב בקפיצה משולשת בשיא אישי חדש של 17.71 מטר, לפני מקס הס מגרמניה (17.43 מטר) ובן ארצו אנדראה דלאוואלה (17.19 מטר).

#### אלוף עולם באולם
באליפות העולם באולם שנערכה בנאנג'ינג שברפובליקה העממית של סין בהמשך החודש זכה במדליית זהב בקפיצה משולשת בשיא איטליה חדש של 17.80 מטר, לפני ג'ו יאמינג מהרפובליקה העממית של סין (17.33 מטר) והוגו פבריס זנגו מבורקינה פאסו (17.15 מטר).

באליפות העולם שנערכה בטוקיו שביפן סיים במקום שישי בקפיצה משולשת בתוצאה של 17.19 מטר.

## שיאים אישיים
### אצטדיון
* קפיצה משולשת: 17.75 מטר (2023), **שיא איטליה**

### אולם
* קפיצה משולשת: 17.80 מטר (2025), **שיא איטליה**

## קישורים חיצוניים

## הערות שוליים

קטגוריה:קופצי משולשת
קטגוריה:אתלטים איטלקים
קטגוריה:אתלטים קובנים
קטגוריה:אתלטים באולימפיאדת פריז (2024)
קטגוריה:משתתפים איטלקים באולימפיאדת פריז (2024)
קטגוריה:זוכי מדליית ארד אולימפית: אתלטיקה
קטגוריה:אלופי אירופה באתלטיקה
קטגוריה:אלופי עולם באתלטיקה
קטגוריה:מדליסטים אולימפיים איטלקים
קטגוריה:מהגרים מקובה
קטגוריה:מהגרים לאיטליה
קטגוריה:הוואנה: אישים
קטגוריה:איטלקים שנולדו ב-1995
קטגוריה:קובנים שנולדו ב-1995
קיילין בראון

**קיילין בראון** (באנגלית: **Kaylyn Brown**; נולדה ב-31 בדצמבר 2004) היא אתלטית אמריקאית, סגנית אלופה אולימפית (פריז 2024) ושיאנית עולם בריצת שליחים משולבת 4x400 מטר.

## ביוגרפיה
בראון נולדה בשארלוט שבקרוליינה הצפונית, ארצות הברית. בשנת 2023 החלה ללמוד באוניברסיטת ארקנסו.

### 2022
#### אלופת עולם עד גיל 20
באליפות העולם עד גיל 20 שנערכה בקאלי שבקולומביה באוגוסט זכתה במדליית זהב בריצת שליחים משולבת 4x400 מטר, לאחר שרצה בשלב המוקדמות, בו קבעה עם חבריה לנבחרת ארצות הברית שיא אליפות חדש של 3:18.65 דקות, אשר נשבר פעם נוספת בגמר.

### 2024
#### סגנית אלופה אולימפית ושיאנית עולם
באולימפיאדת פריז שנערכה באוגוסט זכתה במדליית כסף בריצת שליחים משולבת 4x400 מטר ביחד עם ורנון נורווד, ברייס דדמון ושמיר ליטל בתוצאה של 3:07.74 דקות, אחרי הולנד (3:07.43 דקות) ולפני הממלכה המאוחדת (3:08.01 דקות). בשלב המוקדמות הרביעייה קבעה שיא עולם חדש של 3:07.41 דקות.

## שיאים אישיים
### אצטדיון
* ריצת 400 מטר: 49.13 שניות (2024)

### אולם
* ריצת 400 מטר: 50.83 שניות (2023)

## קישורים חיצוניים

קטגוריה:אמריקאים ילידי קרוליינה הצפונית
קטגוריה:שארלוט: אישים
קטגוריה:אצניות אמריקאיות
קטגוריה:אתלטיות אפרו-אמריקאיות
קטגוריה:אתלטים אפרו-אמריקאים
קטגוריה:אתלטיות אמריקאיות באולימפיאדת פריז (2024)
קטגוריה:זוכות מדליית כסף אולימפית אמריקאיות: אתלטיקה
קטגוריה:קרוליינה הצפונית: אתלטים
קטגוריה:אמריקאיות שנולדו ב-2004
קטגוריה:אמריקאים שנולדו ב-2004
באיאנדה ואלאזה

**באיאנדה ואלאזה** (באנגלית: **Bayanda Walaza**; נולד ב-9 בפברואר 2006) הוא אתלט דרום אפריקאי, סגן אלוף אולימפי (פריז 2024) בריצת שליחים 4x100 מטר.

## ביוגרפיה
### 2023
#### מדליית ארד באליפות אפריקה עד גיל 18
באליפות אפריקה עד גיל 18 שנערכה בנדולה שבזמביה באפריל-מאי זכה במדליית ארד בריצת 100 מטר בתוצאה של 10.59 שניות.

### 2024
#### סגן אלוף אולימפי
באולימפיאדת פריז שנערכה באוגוסט זכה במדליית כסף בריצת שליחים 4x100 מטר ביחד עם שון מסוואנגאני, בראדלי נקואנה ואקאני סימבינה בשיא אפריקה חדש של 37.57 שניות, אחרי קנדה (37.50 שניות) ולפני הממלכה המאוחדת (37.61	שניות).

## שיאים אישיים
* ריצת 100 מטר: 10.13 שניות (2024)
* ריצת 200 מטר: 20.34 שניות (2024)

## קישורים חיצוניים

קטגוריה:אצנים דרום אפריקאים
קטגוריה:אתלטים באולימפיאדת פריז (2024)
קטגוריה:זוכי מדליית כסף אולימפית: אתלטיקה
קטגוריה:דרום אפריקאים שנולדו ב-2006
ג'יימס דייווידסון

**ג'יימס אולה דייווידסון** (באנגלית: **James Ole Davidson**; ) היה פוליטיקאי אמריקאי מוויסקונסין, יליד נורווגיה, איש המפלגה הרפובליקנית, שכיהן כגזבר ויסקונסין ה-13 בשנים 1899–1903, לאחר מכן כסגן מושל המדינה, ומתוקף תפקידו זה, כאשר התפטר המושל רוברט לה פולט כדי לכהן בסנאט של ארצות הברית, הושבע דייווידסון כמושל ויסקונסין ה-21 וכיהן בתפקיד בשנים 1906–1911, לאחר שבהמשך נבחר לתפקיד בזכות עצמו.
## ראשית חייו
ג'יימס דייווידסון נולד בעיר אורדל  שבמחוז סון או פיורנה שבנורווגיה, כבנם של אולה ואינגבור (לבית ינסן) דייווידסון. ב-1872, כאשר היה בן 18, הוא היגר לארצות הברית. בעיר בוסקובל שבוויסקונסין הוא עבד כעוזר בחווה וכחייט. דייווידסון פתח עסק מסחרי מצליח והקים עסק משלו לחייטות בכפר סולג'רס גרוב שבוויסקונסין.
## קריירה פוליטית
דייווידסון החזיק בכמה משרות פוליטיות בוויסקונסין, ונבחר פעמיים כנשיא הכפר של סולג'רס גרוב. הוא גם נבחר מטעם המפלגה הרפובליקנית לאספת המדינה של ויסקונסין, וכיהן בו בשלוש תקופות כהונה בשנים 1893–1899. לאחר מכן הוא נבחר לתפקיד גזבר המדינה של ויסקונסין ושימש בתפקיד עד 1903.

ב-1902 נבחר דייווידסון כסגן מושל המדינה לצדו של המושל רוברט לה פולט. הוא כיהן בתפקיד עד 1 בינואר 1906, כאשר לה פולט התפטר כדי לאייש מושב בסנאט של ארצות הברית שאליו נבחר, ואז הושבע דייווידסון כמושל במקומו. הוא נבחר בזכות עצמו לשתי תקופות כהונה נוספות בבחירות שהתקיימו ב-1906 וב-1908. בסך הכול הוא כיהן כמושל ויסקונסין מינואר 1906 ועד ינואר 1911. במהלך תקופת כהונתו כמושל, הורחב הפיקוח המדינתי על מערכת הרכבות כך שכלל גם פיקוח על חברות התשתיות, הטלגרף, הטלפון, החשמל המים וחברות הביטוח. לאחר תום כהונתו כמושל מונה דייוודסון על ידי יורשו בתפקיד לתקופת כהונה של חמש שנים כנשיא מועצת הפיקוח המדינתית.
## חיים אישיים
ב-1883 נשא דייווידסון לאישה את הלן בליס, ולשניים נולדו שתי בנות.

ג'יימס דייווידסון נפטר במדיסון ב-16 בדצמבר 1922 כתוצאה מדלקת ריאות וסיבוכים של מחלת לב. הוא נטמן בבית הקברות פורסט היל שבעיר.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1741-1742


## קישורים חיצוניים

* ג'יימס דייווידסון באתר אגודת המושלים הלאומית 
* ג'יימס דייווידסון באתר The Political Graveyard 
* 

## הערות שוליים

קטגוריה:מושלי ויסקונסין
קטגוריה:מושלי מדינות ארצות הברית מהמפלגה הרפובליקנית
קטגוריה:סגני מושלי ויסקונסין
קטגוריה:מזכירי אוצר במדינות ארצות הברית
קטגוריה:חברי בית המחוקקים של ויסקונסין
קטגוריה:מהגרים מנורווגיה לארצות הברית
קטגוריה:אמריקאים שנולדו ב-1854
קטגוריה:אמריקאים שנפטרו ב-1922
מיכאל דרזנר

**מיכאל דרזנר** (20 באוקטובר 1934 – 9 במרץ 2023) היה מלונאי מחלוצי הענף בישראל, קונסול כבוד של פנמה, איש עסקים ונדבן ישראלי.

## ביוגרפיה
דרזנר נולד בשנת 1934 בעיר צ'רנוביץ שבממלכת רומניה (כיום אוקראינה), בן לאברהם, תעשיין טקסטיל מראשי הקהילה היהודית בעיר ודינה ילידת סרייבו.

בשנת 1935 משפחתו החליטה לנצל את אשרות העלייה הבודדות שקיבלה הקהילה ובחרה לעלות לארץ ישראל. המשפחה השתקעה בחיפה והכספים שהביאו עימם סייעו להם להקים בעיר את מלון ציון, שנחשב משנות ה-30 ועד שנות ה-70 לאחד ממלונות הפאר בארץ ישראל.

הוא החל את לימודיו בבית הספר הריאלי העברי. עם פרוץ מלחמת העצמאות והקמת מדינת ישראל, בגיל 13 בלבד, נשלח על ידי אביו לפנימיית ויטינגהם קולג' שבעיר ברייטון, אנגליה. שם למד עד גיל 18 והצטרף לרבים מילדי משפחות אמידות מישראל שביקשו להעניק לילדיהם חינוך אנגלי. בין בוגרי המוסד נמנו דן גילרמן, ג'וזף ספרא, פרופ' יובל לוי ונוספים.

לאחר סיום לימודיו בפנימייה בשנת 1952, נשלח ללמוד מלונאות בבית הספר הגבוה למלונאות École hôtelière בלוזאן, שווייץ. הוא היה לסטודנט הישראלי הראשון שהתקבל למוסד זה, שנחשב עד היום למוביל בתחום המלונאות. מחברותיו מתקופת הלימודים שימשו כמקור ללימודי מלונאות בארץ.

עם חזרתו לישראל, החל לעבוד עם אביו במלון ציון ובהמשך ניהל אותו עד לסגירתו בשנת 1987. במקביל היה פעיל בהתאחדות בתי המלון, שימש כיו"ר התאחדות בתי המלון בחיפה, כבוחן ומסמיך מלונאים וייצג את ישראל בקונגרסים רבים ברחבי העולם כשליח ההתאחדות.
[ממוזער|[מלון ציון, חיפה]]
[ממוזער|דרזנר עם [פול ניומן, מאורחי המלון בעת צילומי הסרט "אקסודוס", 1960]]
לאורך השנים אירח במלון שועי עולם ומנהיגים רבים, ביניהם דוד בן-גוריון, חיים ויצמן, יצחק בן-צבי, מנחם בגין, שמעון פרס, אלינור רוזוולט, המלכה אליזבת מבוואריה, פולקה ברנדוט, דני קיי, קירק דאגלס ואת כוכבי הסרט "אקסודוס" בהם פול ניומן, סול מינאו ובמאי הסרט אוטו פרמינגר.

משנת 1977 שימש כקונסול כבוד של פנמה, והחזיק במשרה זו כ-46 שנים. במסגרת תפקידו היה לאיש קשר עבור אוניות פנמיות שעגנו בנמל חיפה.

היה בין מקימי מועדון ליונס בחיפה ושימש כנשיאו בשנות ה-70. בנוסף, היה פעיל במסדר אבירי הגריל ואירח את מפגשיהם במלונו.

היה חבר בקורטוריון הטכניון במשך 30 שנים ופעל להבאת תרומות למוסד האקדמי.

בשנת 1996 עם הקמתה, תרם למחלקה להשתלת מח עצם בבית החולים רמב"ם והיה פעיל עשרות שנים באגודת רמב"ם שתפקידה גיוס כספים למוסד.

דרזנר היה נשוי לכרמלה ואב לשלושה. כרמלה הייתה בתו של עורך דין זרובבל גולדשטיין, יליד זכרון יעקב ומראשוני עורכי הדין היהודים בחיפה.

## הערות שוליים

קטגוריה:מלונאים ישראלים
קטגוריה:חיפה: אישים
קטגוריה:ישראלים שנולדו ב-1934
קטגוריה:ישראלים שנפטרו ב-2023
איבון שימה

**איבון שימה** (באנגלית: **Yvonne Shima**; 1935 – 1 בספטמבר 2023) הייתה שחקנית בריטית ילידת קנדה.
## ביוגרפיה
שימה נולדה בקולומביה הבריטית, קנדה, למשפחה ממוצא יפני, שמאוחר יותר התיישבה בטורונטו. זמן קצר לאחר שהגיעה לממלכה המאוחדת ב-1958 החלה את קריירת המשחק שלה במחזה "בית התה של ירח אוגוסט". אך היא ידועה בעיקר בזכות תפקידה בסרט הראשון בסדרת סרטי ג'יימס בונד, "ד"ר נו", שם גילמה את האחות לילי, סוהרת העובדת במפקדתו של ד"ר נו. בסוף שנות ה-60 של המאה ה-20 החליטה שימה להפסיק בקריירת המשחק שלה לאחר שהייתה מעורבת בתאונת דרכים.

שימה נפטרה בספטמבר 2023.

## הערות שוליים

קטגוריה:שחקניות קולנוע וטלוויזיה קנדיות
קטגוריה:שחקנים בסרטי ג'יימס בונד
קטגוריה:קנדים ממוצא יפני
קטגוריה:בריטים שנולדו ב-1935
קטגוריה:בריטיות שנולדו ב-1935
קטגוריה:בריטים שנפטרו ב-2023
קטגוריה:בריטיות שנפטרו ב-2023
טימותי מוקסון

**טימותי נאפייר מוקסון** (באנגלית: **Timothy Napier Moxon**; 2 ביוני 1924 – 5 בדצמבר 2006) היה שחקן טייס ומסעדן אנגלי. ידוע בעיקר בזכות גילומו של ג'ון סטרנגווייז בסרט הראשון בסדרת סרטי ג'יימס בונד, "ד"ר נו".

## ביוגרפיה
מוקסון נולד בקנט, אנגליה, הממלכה המאוחדת ושירת בחיל האוויר המלכותי במלחמת העולם השנייה. הוא הוכשר כטייס בקנדה. לאחר המלחמה שיחק בתיאטרון רפרטוארי  ויחד עם אחיו  הקים תיאטרון בלונדון.

מוקסון עבד כטייס בג'מייקה כשפגש במקרה את במאי "ד"ר נו" טרנס יאנג בבית מלון בקינגסטון. בתחילה הציע לו יאנג תפקיד קטן כסוכן בריטי העוזב משחק קלפים כדי לענות לשיחת טלפון ונרצח על ידי שלושה מתנקשים המתחזים לעיוורים. דמות זו ידועה כג'ון סטרנגווייז.

ב-1967 הופיע מוקסון בסרט "".

מוקסון נפטר בדצמבר 2006, והוא בן 82. הותיר אחריו בן, שתי בנות ונכדים.

## קישורים חיצוניים

## הערות שוליים

קטגוריה:אנשי צבא בריטים במלחמת העולם השנייה
קטגוריה:שחקנים בסרטי ג'יימס בונד
קטגוריה:בריטים שנולדו ב-1924
קטגוריה:בריטים שנפטרו ב-2006
לאו שטיין

**לאו שטיין** (במקור **רוזנשטיין**, בגרמנית: **Leo Stein**; למברג, 23 בפברואר 1861 – וינה, 28 ביולי 1921) היה ליבריתן, יוצר וכותב בימתי יהודי. מבחר מיצירותיו כולל דם וינאי (1899), האלמנה העליזה (1905), הרוזן של לוקסמבורג (1909) ונסיכת הצ'רדש (1915)

## קורות חיים
לאו שטיין עבד בצמוד עם המלחינים הגדולים של וינה, יוהאן שטראוס הבן, פרנץ להאר, אימרה קלמן, אוסקר נדבל  והלבריתן ויקטור לאון. יחד עם האחרון, הוא תרם להצלחתו העולמית של פרנץ להאר.

מקום מנוחתו נמצא בבית הקברות המרכזי בווינה (Zentralfriedhof) בחלק של בית הקברות היהודי הישן.

## עבודות (מבחר)

* The Merry Widow, directed by Michael Curtiz (Hungary, 1918)
* The Csardas Princess [it], directed by Emil Leyde (Austria, 1919)
* The Merry Widow, directed by Erich von Stroheim (1925)
* The Count of Luxembourg, directed by Arthur Gregor (1926)
* The Sweet Girl, directed by Manfred Noa (Germany, 1926)
* Schützenliesel, directed by Rudolf Walther-Fein and Rudolf Dworsky (Germany, 1926)
* The Csardas Princess, directed by Hanns Schwarz (Germany, 1927)
* The Csardas Princess, directed by Georg Jacoby (Germany, 1934)
* Polish Blood, directed by Karel Lamač (Germany, 1934)
* The Merry Widow, directed by Ernst Lubitsch (1934)
* Kungen kommer, directed by Ragnar Hyltén-Cavallius (Sweden, 1936, based on Der Gauklerkönig)
* Vienna Blood, directed by Willi Forst (Germany, 1942)
* Silva, directed by Aleksandr Ivanovsky (Soviet Union, 1944, based on The Csardas Princess)
* The Csardas Princess, directed by Georg Jacoby (West Germany, 1951)
* The Merry Widow, directed by Curtis Bernhardt (1952)
* Schützenliesel, directed by Rudolf Schündler (West Germany, 1954)
* The Count of Luxembourg, directed by Werner Jacobs (West Germany, 1957)
* The Merry Widow, directed by Werner Jacobs (Austria, 1962)
* The Csardas Princess [de], directed by Miklós Szinetár (West Germany, 1971)
* The Count of Luxembourg, directed by Wolfgang Glück (West Germany, 1972)
* Silva [ru], directed by Yan Frid (Soviet Union, 1981, based on The Csardas Princess)


## לקריאה נוספת
* ר. מילר: ליאו שטיין . בתוך: Österreichisches Biographisches Lexikon 1815–1950 (ÖBL). להקה 13, Verlag der Österreichischen Akademie der Wissenschaften, Wien 2010, S. 151.
* יצירות של לאו שטיין בקטלוג ה־Deutsche Nationalbibliothek
* לאו שטיין im Austria-Forum (im AEIOU-Österreich-Lexikon)
* [ 153165

## קישורים חיצוניים

* 

קטגוריה:יהודים אוסטרים
קטגוריה:לבריתנים
קטגוריה:וינה: אישים
קטגוריה:אישים הקבורים בבית הקברות המרכזי בווינה
קטגוריה:ילידי 1861
קטגוריה:נפטרים ב-1921
איון הפקות

**איון הפקות בע"מ** (באנגלית: **Eon Productions Limited**) היא חברת הפקות בריטית המפיקה בעיקר את סדרת סרטי ג'יימס בונד. מטה החברה נמצא בפיקדילי שבלונדון והיא פועלת גם מאולפני פיינווד בבקינגהאמשייר, אנגליה.

החברה הוקמה ב-6 ביולי 1961 כדי להפיק את סרטי ג'יימס בונד שיצרו המפיקים אלברט ברוקולי והארי זלצמן לאחר שזה השיג את הזכויות על ספרי ג'יימס בונד של איאן פלמינג. זוהי חברת בת של חברת ההחזקות דנג'אק.

ב-1975, לאחר תשעה סרטי ג'יימס בונד, מכר זלצמן את חלקו בחברה לחברת יונייטד ארטיסטס, ששימשה כחברת ההפצה של הסרטים ומאז טיפלה גם בהפקתם. לפני מותו של ברוקולי ב-1996 השתלטה בתו ברברה על החברה והפיקה את כל הסרטים מאז "גולדן איי" יחד עם אחיה החורגים.

## סרטי ג'יימס בונד שהפיקה החברה
#"ד"ר נו" (1962)
#"מרוסיה באהבה" (1963)
#"גולדפינגר" (1964)
#"כדור הרעם" (1965)
#"אתה חי רק פעמיים" (1967)
#"בשרות הוד מלכותה" (1969)
#"יהלומים לנצח" (1971)
#"חיה ותן למות" (1973)
#"האיש בעל אקדח הזהב" (1974)
#"המרגלת שאהבה אותי" (1977)
#"מונרייקר" (1979)
#"לעינייך בלבד" (1981)
#"אוקטופוסי" (1983)
#"רצח בעיניים" (1985)
#"007 באזור המסוכן" (1987)
#"רישיון להרוג" (1989)
#"גולדן איי" (1995)
#"מחר לנצח" (1997)
#"העולם אינו מספיק" (1999)
#"למות ביום אחר" (2002)
#"קזינו רויאל" (2006)
#"קוונטום של נחמה" (2008)
#"סקייפול" (2012)
#"ספקטר" (2015)
#"לא זמן למות" (2021)

## קישורים חיצוניים

* 

## הערות שוליים

קטגוריה:ג'יימס בונד
הנוסע השמיני נגד הטורף

**הנוסע השמיני נגד הטורף** (באנגלית: **Alien vs. Predator**) הוא סרט פעולה-מדע בדיוני-אימה משנת 2004 בבימויו של פול ו. ס. אנדרסון ובכיכובם של סאנה לאת'ן, ראול בובה, לאנס הנריקסן, יואן ברמנר וקולין סלמון.

זהו הסרט הראשון בזיכיון סרטי הנוסע השמיני נגד הטורף, הסרט החמישי בזיכיון סרטי הנוסע השמיני, והסרט השלישי בזיכיון סרטי הטורף. הסרט הוא קרוסאובר המפגיש את החוצן האימתני זינומורף מזיכיון הנוסע השמיני עם החוצן האימני "הטורף" מזיכיון הטורף - רעיון שפותח במקור בספר קומיקס משנת 1989 בהוצאת Dark Horse Comics מאת רנדי סטרדלי וכריס וורנר.

הסרט, אשר הופק בתקציב של כ-60 מיליון דולרים, זכה להצלחה מסחרית, וגרף מעל ל-177.4 מיליון דולר ברחבי העולם. הצלחת הסרט הובילה להפקת סרט המשך שיצא לאקרנים בשנת 2007, וכמו גם לפיתוח של משחקי וידאו, וחוברות קומיקס של הנוסע השמיני נגד הטורף.

## תקציר העלילה
בתחילת הסרט מתקבל בלוויין אות מסתורי מהאי בובה (Bouvetøya) אשר ממוקם מול חופי אנטארקטיקה. התעשיין העשיר צ'ארלס בישוף ווילנד (בגילומו של לאנס הנריקסן) מקים משלחת מיוחדת שתצא לחקור את מקור האות. המשלחת אשר כוללת את הארכאולוג סבסטיאן דה רוזה (מגולם על ידי ראול בובה) והמדריכה אלכסה וודס (מגולמת על ידי סאנה לאת'ן), מגלה פירמידה עתיקה אשר קבורה עמוק מתחת לקרח. הם מגלים בהמשך מנהרה שמובילה ישירות לתוך הפירמידה.

בתוך הפירמידה המשלחת מוצאת עדויות לציוויליזציה עתיקה שסגדה לגזע החוצנים הטורפים כאלים. בהמשך חברי המשלחת לומדים באמצעות הירוגליפים על קירות הפירמידה שהטורפים ביקרו במשך מאות שנים לאורך ההיסטוריה בכדור הארץ, על מנת לצוד זינומורפים, אותם הם גידלו בגופם של בני אדם.

בעת שחברי המשלחת חוקרים את הפירמידה, הם מעירים בשוגג הן את הזינומורפים והן את הטורפים, והדבר מוביל לעימות קטלני בין שני גזעי החוצנים.

## הדמויות הראשיות
* אלכסה וודס (מגולמת על ידי סאנה לאת'ן) - הגיבורה הראשית בסרט. אלכסה היא מדריכה קשוחה ובעלת תושייה אשר חקרה במשך שנים רבות את האזורים הארקטיים.
* פרופסור סבסטיאן דה רוזה (מגולם על ידי ראול בובה) - ארכאולוג איטלקי וחבר בצוות המשלחת שעוזר לחשוף את סודות הפירמידה.
* צ'ארלס בישוף ווילנד (מגולם על ידי לאנס הנריקסן) - המייסד המיליארדר של תאגיד ווילנד אשר ארגן את המשלחת.
* ד"ר גראם מילר (מגולם על ידי יואן ברמנר) - מהנדס כימי סקוטי. המדען הראשי של צוות המשלחת.
* מקסוול סטאפורד (מגולם על ידי קולין סלמון) - העוזר האישי של ווילנד אשר אחראי על האבטחה של הצוות.

## קישורים חיצוניים

#### ביקורות
* 

## הערות שוליים

קטגוריה:סרטי חוצנים
קטגוריה:סרטי המשך אמריקאיים
קטגוריה:סרטי פוקס המאה ה-20
קטגוריה:סרטי 2004
קטגוריה:סרטי מדע בדיוני מ-2004
מרגריט לווארס

**מרגריט לווארס** (באנגלית: **Marguerite LeWars**; נולדה ב-1941 בקינגסטון) היא שחקנית ג'מייקנית שהוכתרה כ לשנת 1961 וייצגה את מדינתה בתחרות מיס תבל באותה השנה. היא גם שיחקה בסרט הראשון בסדרת סרטי ג'יימס בונד, "ד"ר נו", בתור אנאבל צ'ונג, צלמת העובדת עבור ד"ר נו ונשלחת לעקוב אחר בונד, שהיה תפקידה הקולנועי היחיד.

תפקידה בסרט זה היה מקרי: צוות ההפקה של הסרט נתקל בה בנמל התעופה של קינגסטון כשהם התכוננו לצילומי הסרט. לווארס עבדה בנמל התעופה באותה התקופה והם החליטו להשתמש בה בסרט. לראשונה הציעו לה את התפקיד של מיס טארו, אולם היא נתרעה מתפקיד זה. במקום זאת היא גילמה את דמותה של צ'ונג. לווארס טענה כי קולה דובב בסרט על ידי יוצריו ללא ידיעתה.

כיום היא מתגוררת בטרינידד וטובגו. היא אם לבן וסבתא לנכדה המתגוררים בוונקובר. אחותה ברברה הייתה נשואה לראש ממשלת ג'מייקה לשעבר מייקל מנלי.

## קישורים חיצוניים

## הערות שוליים

קטגוריה:שחקנים בסרטי ג'יימס בונד
משפחת סילבניאן

**משפחת סילבניאן** (ביפנית: **シルバニアファミリー ミニストーリ**) היא סדרת טלוויזיה יפנית בהנפשה ממוחשבת לילדים, המבוססת על מותג בובות באותו שם. ביפן הסדרה שודרה ב-TV Tokyo בשנת 2017, ובישראל הסדרה שודרה בערוץ הופ! בתחילת שנת 2023.

## עלילה
העלילה מורכבת משני סרטונים קצרים שעוסקים בפרייה, משפחתה וחבריה.

## דמויות
הדמויות בסדרה הם חיות מזנים שונים (חלקם נדירים או מיוחדים).

### משפחת ארנבי השוקולד
* **פרייה**: ארנבת מזן שוקולד לבנה – חומה, הדמות הראשית בתוכנית.
* **קרם**: ארנבת מזן שוקולד לבנה – חומה, אחותה הקטנה של פרייה.
* **סטלה**: ארנבת מזן שוקולד לבנה – חומה, אמם של פרייה וקרם.
* **פרייזר**: ארנב מזן שוקולד לבן – חום, אביהם של פרייה וקרם.

### חבריה של פריה
* **ראלף**: סנאי מזן אגוז חום, חברה של פרייה, טוב בלטפס על עצים ובעל אנרגיה.
* **איידן**: דוב מזן אוסבורן אוכרה, חברה של פרייה, אוהב לאכול חטיפים ולשחק במשחקי ספורט.
* **סברינה**: חתולה מזן מפוספס חומה, חברתה של פרייה, אוהבת לרכוב על אופניים.
* **מלינדה**: כלבה מזן פודל אוכרה, חברתה של פרייה, אוהבת להכין עוגות.
* **סטפני**: חתולה מזן משי לבנה, אוהבת לעצב אופנה.

### חבריה של סטלה ודמויות נוספות
* **לורה**: כלבה מזן פודל אוכרה, עובדת בחנות השוקולד.
* **לולו**: חתולה מזן משי לבנה. עובדת כמאפרת.
* **קתרין**: עכברה לבנה מזן מרשמלו, חכמה.
* **כריסטופר**: עכבר לבן מזן מרשמלו, בעל זיכרון טוב.
* **זעפרן**: סנאית מזן אגוז חומה, אוהבת דברים צהובים.
* **אביגיל**: קיפודה מזן ברמבל חומה, אוהב לעצב בגדים.
* **רוז**: חתולה מזן מארלו לבנה – שחורה, האישיות שלה שונה מזו של אחותה התאומה לילי.
* **פלישיה**: חתולה מזן מארלו לבנה – שחורה, עובדת כצלמת.
* **ויליאם**: ארנב מזן שוקולד לבן – חום, אוהב סיורים במוזיאון.
* **ליונל**: אריה מזן גרנד אוכרה, עובד כמוזיקאי.
* **לוקאס**: חתול מזן פרסי אפור, עובד כרקדן.
* **שחר**: חתולה מזן פרסי לבנה, מומחת בידענות על מערכת השמש.
* **אלישיה**: חתולה מזן פרסי לבנה, דוגמנית.
* **ליירה**: חתולה מזן פרסי לבנה, מתעניינת בהנדסה.
* **סקיי**: חתול מזן פרסי אפור, נהנה ללמוד על הטבע.
* **ריאן**: חתול מזן פרסי לבן, אוהב שמצלמים אותו.

## קישורים חיצוניים

* 

קטגוריה:תוכניות טלוויזיה שעלו לשידור בשנות ה-2010
קטגוריה:סדרות אנימה
קטגוריה:ערוץ הופ!: תוכניות רכש
קטגוריה:סדרות טלוויזיה לילדים
קטגוריה:סדרות טלוויזיה יפניות שעלו לשידור בשנת 2017